CELEX: 32012D0230
Language: sl
Date: 2012-04-18 00:00:00
Title: 2012/230/EU: Sklep Komisije z dne 18. aprila 2012 o podaljšanju roka iz člena 114(6) Pogodbe o delovanju Evropske unije v zvezi z nacionalnimi določbami glede največje dovoljene vsebnosti kadmija v gnojilih, ki jih je v skladu s členom 114(5) PDEU uradno sporočila Kraljevina Švedska (notificirano pod dokumentarno številko C(2012) 2461)  Besedilo velja za EGP

28.4.2012   
            
            
               SL
            
            
               Uradni list Evropske unije
            
            
               L 116/29
            
         SKLEP KOMISIJE
   z dne 18. aprila 2012
   o podaljšanju roka iz člena 114(6) Pogodbe o delovanju Evropske unije v zvezi z nacionalnimi določbami glede največje dovoljene vsebnosti kadmija v gnojilih, ki jih je v skladu s členom 114(5) PDEU uradno sporočila Kraljevina Švedska
   (notificirano pod dokumentarno številko C(2012) 2461)
   (Besedilo v švedskem jeziku je edino verodostojno)
   (Besedilo velja za EGP)
   (2012/230/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti člena 114(6) Pogodbe,
   ob upoštevanju naslednjega:
   I.   DEJSTVA
   
   
               (1)
            
            
               Kraljevina Švedska je 17. oktobra 2011 v skladu s členom 114(5) Pogodbe o delovanju Evropske unije (v nadaljnjem besedilu: PDEU) uradno obvestila Komisijo, da namerava uvesti nacionalne določbe za znižanje dovoljene vsebnosti kadmija v fosfornih gnojilih na največ 46 gramov kadmija na tono fosforja (kar je enako 20 mg Cd/kg P2O5). Navedeni ukrepi bi odstopali od Uredbe (ES) št. 2003/2003 Evropskega parlamenta in Sveta z dne 13. oktobra 2003 o gnojilih (1) in bi znižali največjo dovoljeno vsebnost kadmija v višini100 gramov kadmija na tono fosforja (kar je enako 44 mg Cd/kg P2O5), za katero je bilo Kraljevini Švedski že odobreno odstopanje.
            
         1.   Člen 114(5) in (6) PDEU
   
   
               (2)
            
            
               Člen 114(5) in (6) PDEU določa:
               “5.   (…) če po tem, ko Evropski parlament in Svet, Svet ali Komisija sprejmejo usklajevalni ukrep, država članica meni, da mora na podlagi novih znanstvenih spoznanj o varstvu okolja ali delovnega okolja uvesti nacionalne določbe zaradi problema, ki je specifičen zanjo in je posledica sprejetja usklajevalnega ukrepa, o načrtovanih določbah pa tudi o razlogih za njihovo uvedbo uradno obvesti Komisijo.
               6.   Komisija v šestih mesecih po uradnih obvestilih (…) odobri ali zavrne nacionalne določbe, potem ko preveri, ali so morda sredstvo samovoljne diskriminacije ali prikrita omejitev trgovine med državami članicami in ali ovirajo delovanje notranjega trga.
               Če Komisija v tem roku ne sprejme nobenega sklepa, se šteje, da so nacionalne določbe iz odstavkov (…) 5 odobrene.
               Če to upravičuje zahtevnost zadeve in če ni nevarnosti za zdravje ljudi, lahko Komisija zadevno državo članico uradno obvesti, da se rok iz tega odstavka lahko podaljša za nadaljnje obdobje največ šestih mesecev.“
            
         2.   Zakonodaja EU
   
   
               (3)
            
            
               Direktiva Sveta 76/116/EGS z dne 18. decembra 1975 o približevanju zakonodaj držav članic v zvezi z gnojili (2) je določila zahteve, ki jih morajo izpolnjevati gnojila, da se lahko dajo v promet z oznako „gnojila ES“.
            
         
               (4)
            
            
               Priloga I k Direktivi 76/116/EGS navaja tipsko oznako in ustrezne zahteve, npr. glede sestave, ki jih mora izpolnjevati vsako gnojilo, da upravičeno dobi oznako „gnojilo ES“. Tipske oznake s tega seznama so razvrščene v kategorije glede na vsebnost primarnih hranil, tj. dušika, fosforja in kalija.
            
         
               (5)
            
            
               V skladu s členom 7 Direktive 76/116/EGS (3) države članice zaradi sestave, identifikacije, označevanja ali pakiranja ne smejo prepovedati, omejiti ali ovirati trgovine z gnojili, ki imajo oznako „gnojilo ES“ ter so v skladu z določbami Direktive.
            
         
               (6)
            
            
               Odločba Komisije 2002/399/ES z dne 24. maja 2002 o nacionalnih določbah, o katerih je Kraljevina Švedska na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih (4), je odobrila odstopanje od Direktive 76/116/EGS in odobrila švedske določbe, ki na Švedskem prepovedujejo dajanje v promet gnojil, ki vsebujejo več kakor 100 gramov kadmija na tono fosforja. To odstopanje se je uporabljalo do 31. decembra 2005.
            
         
               (7)
            
            
               Direktivo 76/116/EGS je nadomestila Uredba (ES) št. 2003/2003 o gnojilih.
            
         
               (8)
            
            
               Člen 35(2) Uredbe (ES) št. 2003/2003 navaja, da se odstopanja od člena 7 Direktive 76/116/EGS, ki jih je odobrila Komisija na podlagi nekdanjega člena 95(6) Pogodbe ES, razumejo kot odstopanja od člena 5 navedene uredbe in še naprej učinkujejo ne glede na začetek veljavnosti Uredbe.
            
         
               (9)
            
            
               Uvodna izjava 15 Uredbe (ES) št. 2003/2003 navaja, da bo Komisija obravnavala vprašanje nenamerne vsebnosti kadmija v mineralnih gnojilih in bo, če je primerno, sestavila predlog uredbe ter ga predložila Evropskemu parlamentu in Svetu. Komisija je opravila obsežne priprave, a zaradi zahtevnosti različnih dejavnikov, ki jih je treba upoštevati, še ni sprejela predloga.
            
         
               (10)
            
            
               Glede na to, da je bilo Švedski odstopanje odobreno le do 31. decembra 2005, je Švedska junija 2005 zaprosila za podaljšanje obstoječega odstopanja. Odločba Komisije 2006/347/ES z dne 3. januarja 2006 o nacionalnih določbah, o katerih je Kraljevina Švedska na podlagi člena 95(4) Pogodbe ES poslala uradno obvestilo v zvezi z največjo dovoljeno vsebnostjo kadmija v gnojilih (5), švedskim organom omogoča ohranitev nacionalnih ukrepov, dokler se na ravni EU ne začnejo uporabljati usklajeni ukrepi glede kadmija v gnojilih
            
         3.   Nacionalne določbe
   
   
               (11)
            
            
               „Odlok o kemičnih proizvodih (Prepovedi v zvezi z ravnanjem, uvozom in izvozom)“ (1998:944) (6) med drugim vsebujejo določbe v zvezi z največjo dovoljeno vsebnostjo kadmija v gnojilih, vključno z gnojili z oznako ES. Odstavek 1 oddelka 3 Odloka prepoveduje prodajo in prenos gnojil iz številk 25.10, 28.09, 28.35, 31.03 in 31.05 carinske tarife, ki vsebujejo več kakor 100 gramov kadmija na tono fosforja.
            
         
               (12)
            
            
               Načrtovani nacionalni ukrep, sporočen v skladu s členom 114(5) PDEU, bi znižal največjo dovoljeno vsebnost kadmija v fosfornih gnojilih s sedanjih 100 gramov kadmija na tono fosforja na 46 gramov kadmija na tono fosforja (46 mg Cd/kg P, kar je enako 20 mg Cd/kg P2O5).
            
         II.   POSTOPEK
   
   
               (13)
            
            
               S pismom z dne 17. maja 2011 je Kraljevina Švedska v skladu s členom 114(5) PDEU Komisijo uradno zaprosila za odobritev uvedbe nacionalnih določb za znižanje dovoljene vsebnosti kadmija v fosfornih gnojilih na največ 46 gramov kadmija na tono fosforja. Švedski organi tako prosijo za znižanje vsebnosti kadmija, odobrene z odstopanjem iz Odločbe 2006/347/ES.
            
         
               (14)
            
            
               S pismom z dne 17. oktobra 2011 so švedski organi Komisiji poslali dodatne informacije v obliki besedila veljavne nacionalne zakonodaje, v kateri so upoštevane spremembe, sprejete z odlokoma 2008:255 in 2009:654. (7)
               
            
         
               (15)
            
            
               S pismom z dne 14. novembra 2011 je Komisija obvestila švedske organe, da je šestmesečno obdobje za preučitev prošnje v skladu s členom 114(6) začelo teči 18. oktobra 2011.
            
         
               (16)
            
            
               S pismom z dne 17. oktobra 2011 je Komisija obvestila druge države članice o prošnji, ki jo je poslala Švedska. Komisija je obvestilo o prošnji objavila tudi v Uradnem listu Evropske unije
                   (8), da bi druge zainteresirane strani obvestila o nacionalnih ukrepih, ki jih namerava sprejeti Švedska, in o razlogih, na katere se pri tem sklicuje. Kot odgovor je Latvija podprla švedsko prošnjo. Drugih pripomb Komisija ni prejela.
            
         III.   OCENA
   
   1.   Obravnava dopustnosti
   
   
               (17)
            
            
               Člen 114(5) PDEU zadeva primere, ko država članica v zvezi z usklajevalnim ukrepom EU uradno obvesti Komisijo o nacionalnih določbah, ki se bodo uvedle po sprejetju in začetku veljavnosti usklajevalnega ukrepa in ki bi bile nezdružljive z usklajevalnim ukrepom EU. Uradno obvestilo o nacionalnih določbah se je nanašalo na Uredbo (ES) št. 2003/2003, ki je bila sprejeta na podlagi nekdanjega člena 95 Pogodbe ES in določa usklajena pravila glede sestave, identifikacije, označevanja in pakiranja gnojil ES. V skladu s členom 5 navedene uredbe države članice v zvezi s katerim od navedenih razlogov ne smejo uvesti ovir za prost pretok gnojil.
            
         
               (18)
            
            
               Poleg tega člen 114(5) PDEU zahteva, da mora uradno obvestilo o načrtovanih nacionalnih ukrepih zaradi problema, ki je specifičen za državo članico, ki je poslala uradno obvestilo, in je posledica sprejetja usklajevalnega ukrepa, temeljiti na novih znanstvenih spoznanjih o varstvu okolja ali delovnega okolja, priložen pa mu mora biti opis razlogov za uvedbo načrtovanih nacionalnih ukrepov.
            
         
               (19)
            
            
               K prošnji za znižanje vsebnosti kadmija v fosfornih gnojilih so švedski organi priložili nacionalno oceno tveganja in nekaj študij. Ta ocena upošteva splošno oceno EU o tveganju kadmija in kadmijevega oksida, pripravljeno leta 2007 v skladu z Uredbo Sveta (EGS) št. 793/93 (9), znanstveno mnenje Evropske agencije za varnost hrane glede kadmija v hrani (10) ter znane in nove podatke o oceni tveganja za zdravje ljudi in okolje zaradi kadmija v gnojilih na Švedskem. Švedska ocena tveganja je objavljena na internetu. (11)
               
            
         
               (20)
            
            
               Po navedbah švedskih organov nova ocena tveganja kaže, da je treba za dolgoročno zaščito zdravja švedskega prebivalstva zmanjšati izpostavljenost kadmiju. Izpostavljenost je odvisna od zaužitja kadmija s hrano, zlasti rastlinsko, zato je treba zmanjšati tveganje visokih vrednosti kadmija v pridelkih. Obdelovalna zemlja na Švedskem je na splošno bolj kisla kot v Srednji Evropi, zato rastline vsrkajo več kadmija.
            
         
               (21)
            
            
               Poleg tega je znižanje nacionalne mejne vrednosti s 100 gramov kadmija na tono fosforja na 46 gramov kadmija na tono fosforja ukrep, namenjen zmanjševanju kopičenja kadmija v tleh in tveganja za vodne organizme, ki živijo v izjemno mehkih vodah, kot velja za Švedsko.
            
         
               (22)
            
            
               Glede na navedeno Komisija meni, da je prošnja za dovoljenje za zmanjšanje vsebnosti kadmija v gnojilih na največ 46 gramov kadmija na tono fosforja, ki jo je vložila Kraljevina Švedska, dopustna.
            
         2.   Uporaba tretjega pododstavka člena 114(6) PDEU
   
   2.1   Utemeljitev na podlagi zahtevnosti zadeve
   
   
               (23)
            
            
               Švedska je svojo prošnjo utemeljila z novo oceno tveganja, ki jo je zaključila januarja 2011, v njej pa primerja predvidene koncentracije brez učinka za organizme, ki predstavljajo različne dele okolja, s koncentracijami kadmija v švedskem okolju. V uradnem obvestilu Švedska navaja tudi nekatere študije, ki so bile na voljo v okviru prejšnjih prošenj, ki jih je predložila Komisiji v skladu s členom 114(4) Pogodbe, in oceno tveganja EU za kadmij in kadmijev oksid.
            
         
               (24)
            
            
               Predvidena koncentracija brez učinka za sladko vodo je odvisna od trdote vode. Glede na to, da ima Švedska zelo mehke sladke vode, nastane strupenost za vodne organizme predvidoma pri nižji koncentraciji kadmija kot v drugih delih Evrope. Švedski organi zato menijo, da je verjetno, da so vodni organizmi v švedskih vodah na splošno bolj občutljivi na dodaten kadmij kot v vodah Srednje in Južne Evrope.
            
         
               (25)
            
            
               Rezultati programov spremljanja stanja v švedskih površinskih vodah leta 2006 in 2009 kažejo, da ima približno 1 % jezer in 7 % obalnih voda višjo koncentracijo kadmija od vrednosti PNEC. Pregled, opravljen leta 2008, je pokazal, da so ukrepi za zmanjšanje emisij pri večini kovin znatno zmanjšali koncentracije v vodnih organizmih, za kadmij pa je situacija manj jasna. Zaznani naraščajoči učinki na imunski sistem rib (Esmarkova ogorčica) v zadnjih desetih letih se zdijo povezani z vedno večjimi koncentracijami kadmija v ribah. Leta 2011 je bilo pripravljeno še eno poročilo, katerega cilj je opisati prihodnje gibanje kadmija v obdelovalni zemlji in pridelkih ter oceniti, kakšne bodo koncentracije kadmija čez 100 let, rezultati tega poročila pa so bili uporabljeni za oblikovanje najslabšega scenarija za oceno tveganja za vodne organizme, ki živijo v vodah blizu gnojenih polj za 100 let naprej.
            
         
               (26)
            
            
               Švedski organi v svoji oceni zaključujejo, da bi se tveganje za vodne organizme v zelo mehki vodi (s trdoto pod 5 mg CaCO3/l) dolgoročno lahko povečalo. Vendar pa je to verjetno le v manjših potokih z nizko razredčitvijo odpadnih vod s kmetijskih zemljišč. Švedski organi niso ugotovili drugih tveganj za okolje zaradi uporabe kadmija v gnojilih.
            
         
               (27)
            
            
               Glede na zapletenost razmerja med vnosom kadmija v tla prek fosfornih gnojil, njegovim morebitnim kopičenjem in tveganjem za okolje, ki ga je pokazala že presoja podobnih prošenj za odstopanje Avstrije, Finske, Češke in prejšnjih prošenj Švedske, je Komisija Znanstveni odbor za tveganja za zdravje in okoljska tveganja (v nadaljnjem besedilu: SCHER) zaprosila za mnenje o splošni kakovosti švedske ocene tveganja, morebitnih pomembnih pomanjkljivostih, primernosti obravnavanih scenarijev in predpostavk ter zanesljivosti in veljavnosti zaključkov glede ugotovljenih tveganj za okolje.
            
         
               (28)
            
            
               SCHER je o tem sprejel mnenje 27. februarja 2012 (12). SCHER je ugotovil, da je znanstvena kakovost poročila o oceni tveganja švedskih organov dobra, da so obravnavani scenariji primerni in da je večina uporabljenih vrednosti parametrov sprejemljiva. Vendar pa SCHER meni, da več trditev in/ali predpostavk v poročilu ni utemeljenih z zadostnimi dokazi. Ugotovitve iz študij spremljanja rib na primer predpostavljajo vzročno-posledično razmerje, ki ni dokazano. Drug tak primer je pomembna predpostavka (osrednja za oceno tveganja) o faktorju razredčitve 1/2, ki je bil uporabljen za izračun koncentracije kadmija v površinskih vodah potokov. Za ta faktor ni znanstvenih dokazov ali utemeljitev. SCHER prav tako ugotavlja, da so bili za nekatere scenarije uporabljeni najslabši možni pogoji. Pri izračunih za uporabo fosfata na kmetijskih zemljiščih so na primer uporabljene stopnje uporabe, ki veljajo za manj kakor 25 % švedskih tal. Izračuni za koncentracije v površinskih vodah potokov po osuševanju so problematični, predlagane vrednosti pa ne ustrezajo izmerjenim koncentracijam, navedenimi drugje v poročilu. Predvidene koncentracije brez učinka, uporabljene v švedski oceni tveganja, so enake tistim, ki jih predlaga poročilo oceni tveganja EU za kadmij, in jih SCHER lahko podpre. Stopnje opredelitve tveganja so tako odvisne samo od ocene izpostavljenosti, tj. pričakovane koncentracije kadmija v švedskih površinskih vodah. Ta pa temelji na faktorju razredčitve med tlemi in potoki, ki ni utemeljen. SCHER se prav tako ne strinja s predpostavko, da tla ne adsorbirajo kadmija. To se zgodi le takrat, ko so tla že močno onesnažena in ne pride do ustaljene neto adsorpcije, kar pa ne velja za Švedsko. Švedsko poročilo tudi predpostavlja, da globlje od 30 centimetrov pod tlemi ne prihaja do adsorpcije kadmija, kar prav tako ne drži. Zato SCHER ne podpira rezultatov, ki so jih švedski organi predstavili za potoke, ki so edini del okolja, za katerega so ugotovili tveganje.
            
         
               (29)
            
            
               Ne glede na to pa SCHER opozarja na prejšnjo oceno Znanstvenega odbora za strupenost, strupenost za ekosisteme in okolje iz leta 2002, ki ocenjuje, da koncentracije kadmija v tleh v večini evropskih držav ne bodo presegle 46 mg Cd/kg P. SCHER potrjuje, da takšna ocena še vedno upravičeno velja tudi za švedska kmetijska zemljišča in ugotavlja, da je odstopanje temeljilo na načelu mirovanja, ne pa na oceni tveganja, ki so jo opravili švedski organi v sedanji utemeljitvi.
            
         
               (30)
            
            
               Čeprav v svojem mnenju z dne 27. februarja 2012 SCHER ocenjuje, da je znanstvena kakovost poročila o oceni tveganja švedskih organov dobra ter vsebuje nove in pomembne podatke, še vedno ostajajo nejasnosti glede nekaterih osrednjih predpostavk, ki so jih švedski organi uporabili pri zaključku, da obstaja tveganje za vodne organizme v majhnih potokih na Švedskem. V zvezi s tem Komisija za sprejetje končnega stališča potrebuje dodatna pojasnila švedskih organov.
            
         2.2   Odsotnost nevarnosti za zdravje ljudi
   
   
               (31)
            
            
               V svoji utemeljitvi švedski organi ugotavljajo tveganja za občutljive skupine prebivalstva (diabetike, ljudi z osteoporozo ali pomanjkanjem železa). Ta tveganja povzroča dolgotrajna izpostavljenost kadmiju v hrani. Vendar pa odločitev za podaljšanje presoje švedskega primera za dodatnih šest mesecev ne more povzročiti nevarnosti za zdravje ljudi. V dodatnem obdobju bo Komisija lahko upoštevala dodatna pojasnila švedskih organov, preden bo sprejela končno odločitev.
            
         
               (32)
            
            
               Glede na navedeno Komisija meni, da so izpolnjeni pogoji iz tretjega pododstavka člena 114(6) in se lahko uporabi možnost podaljšanja šestmesečnega roka, v katerem mora odobriti ali zavrniti nacionalne določbe iz uradnega obvestila Švedske.
            
         IV.   SKLEP
   
   
               (33)
            
            
               Glede na navedeno je mogoče sklepati, da je prošnja Kraljevine Švedske za uvedbo nacionalnih določb, ki odstopajo od Uredbe (ES) št 2003/2003, dopustna.
            
         
               (34)
            
            
               Vendar pa zaradi zahtevnosti zadeve in zaradi dejstva, da sprejetje tega sklepa ne pomeni nevarnosti za zdravje ljudi, Komisija meni, da je upravičeno podaljšati rok iz prvega odstavka člena 114(6) PDEU, in sicer do 18. oktobra 2012 –
            
         SPREJELA NASLEDNJI SKLEP:
   Člen 1
   V skladu s tretjim odstavkom člena 114(6) PDEU se rok za odobritev ali zavrnitev predvidenih nacionalnih določb za kadmij v gnojilih iz uradnega obvestila Kraljevine Švedske z dne 17. oktobra 2011 v skladu s členom 114(5) PDEU podaljša do 18. oktobra 2012.
   Člen 2
   Ta sklep je naslovljen na Kraljevino Švedsko.
   
      V Bruslju, 18. aprila 2012
      
         
            Za Komisijo
         
         Antonio TAJANI
         
            Podpredsednik
         
      
   
   
      (1)  UL L 304, 21.11.2003, str. 1.
   
      (2)  UL L 24, 30.1.1976, str. 21, ki jo nadomešča Uredba (ES) št. 2003/2003.
   
      (3)  Nadomešča ga člen 5 Uredbe (ES) št. 2003/2003.
   
      (4)  UL L 138, 28.5.2002, str. 24.
   
      (5)  UL L 129, 17.5.2006, str. 19.
   
      (6)  Švedska zbirka predpisov (SFS Svensk Förattningssamling) z dne 14. julija 1998.
   
      (7)  Švedska zbirka predpisov (SFS Svensk Förattningssamling) z dne 4. junija 2009.
   
      (8)  UL C 309, 21.10.2011, str. 8 in UL C 339, 19.11.2011, str. 24.
   
      (9)  EU RAR, ECB 2007: Poročilo Evropske unije o oceni tveganja kadmijevega oksida in kadmija, zvezek 72, Evropska komisija, Skupno raziskovalno središče, Inštitut za zdravje in varstvo potrošnikov.
   
      (10)  EFSA 2009. Znanstveno mnenje Odbora za onesnaževalce v prehranski verigi na zahtevo Evropske komisije glede kadmija v hrani. EFSA Journal (2009) 980, 1-139.
   
      (11)  Na voljo na: http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm
   
      (12)  http://ec.europa.eu/health/scientific_committees/environmental_risks/docs/scher_o_156.pdf